b'\n_START_ARTICLE_\nAtstovavimas teisme\n_START_PARAGRAPH_\nAtstovavimas teisme \xe2\x80\x93 \xc4\xafgaliotas veikimas kito asmens vardu (atstovavimas) teismo procese.\n_START_SECTION_\nCivilinis procesas\n_START_PARAGRAPH_\nAsmenys gali vesti savo bylas teisme patys arba per atstovus. Paties asmens dalyvavimas byloje neatima i\xc5\xa1 jo teis\xc4\x97s tur\xc4\x97ti \xc5\xa1ioje byloje atstov\xc4\x85 (LR CPK 51 str. 1 d.)._NEWLINE_Atstovo atvykimas \xc4\xaf teismo pos\xc4\x97d\xc4\xaf laikomas tinkamu byloje dalyvaujan\xc4\x8dio asmens, kuriam jis atstovauja, dalyvavimu teismo pos\xc4\x97dyje, i\xc5\xa1skyrus atvejus, kai teismas pripa\xc5\xbe\xc4\xafsta, jog atstovaujamojo dalyvavimas procese yra b\xc5\xabtinas._NEWLINE_LR CPK bei Civilinio kodekso nustatytais atvejais asmuo privalo tur\xc4\x97ti byloje advokat\xc4\x85._NEWLINE_Valstybei teisme atstovauja Vyriausyb\xc4\x97, \xc4\xafstatym\xc5\xb3 numatytais atvejais \xe2\x80\x93 Vyriausyb\xc4\x97s \xc4\xafgaliota arba kita institucija. Valstybei teisme taip pat gali atstovauti atstovai pagal pavedim\xc4\x85.\n_START_SECTION_\nFizini\xc5\xb3 asmen\xc5\xb3 atstov\xc5\xb3 pagal \xc4\xafstatym\xc4\x85 teisi\xc5\xb3 ir pareig\xc5\xb3 \xc4\xafforminimas\n_START_PARAGRAPH_\nFizini\xc5\xb3 asmen\xc5\xb3 atstovai pagal \xc4\xafstatym\xc4\x85 privalo pateikti teismui dokumentus, patvirtinan\xc4\x8dius j\xc5\xb3 teises ir pareigas (LR CPK 52 str. 1 d.)._NEWLINE_Byloje turin\xc4\x8diam dalyvauti fiziniam asmeniui, nustatyta tvarka pripa\xc5\xbeintam ne\xc5\xbeinia kur esan\xc4\x8diu, atstovauja jo turto administratorius (laikinasis administratorius), paskirtas ne\xc5\xbeinia kur esan\xc4\x8dio fizinio asmens turtui saugoti ir tvarkyti. Apie tai jis pateikia teismui atitinkam\xc4\x85 dokument\xc4\x85.\n_START_SECTION_\n\xc4\xaep\xc4\x97dinio, dar nepri\xc4\x97musio palikimo, atstovas pagal \xc4\xafstatym\xc4\x85\n_START_PARAGRAPH_\nByloje turin\xc4\x8diam dalyvauti mirusio ar nustatyta tvarka paskelbto mirusiu fizinio asmens \xc4\xafp\xc4\x97diniui, jeigu palikimo dar niekas nepri\xc4\x97m\xc4\x97, atstovauja paskirtasis palikimo turtui saugoti ir tvarkyti testamento vykdytojas arba palikimo administratorius. Jis pateikia teismui dokument\xc4\x85 apie jo paskyrim\xc4\x85 testamento vykdytoju arba palikimo administratoriumi (LR CPK 53 str.).\n_START_SECTION_\nAtstov\xc5\xb3 pagal \xc4\xafstatym\xc4\x85 teis\xc4\x97s\n_START_PARAGRAPH_\nAtstovai pagal \xc4\xafstatym\xc4\x85 atstovaujam\xc5\xb3j\xc5\xb3 vardu atlieka visus procesinius veiksmus, kuriuos atlikti teis\xc4\x97 priklauso atstovaujamiesiems, i\xc5\xa1skyrus \xc4\xafstatym\xc5\xb3 numatytas i\xc5\xa1imtis (LR CPK 54 str. 1 d.)._NEWLINE_Atstovai pagal \xc4\xafstatym\xc4\x85 gali pavesti byl\xc4\x85 vesti teisme kitam j\xc5\xb3 pasirinktam atstovui.\n_START_SECTION_\nAtstovavimas teisme juridiniams asmenims\n_START_PARAGRAPH_\nJuridini\xc5\xb3 asmen\xc5\xb3 bylas teisme veda j\xc5\xb3 organai ar dalyviai, veikiantys pagal \xc4\xafstatymus ar steigimo dokumentus, jiems suteiktas teises ir pareigas. \xc5\xa0iais atvejais laikoma, kad byl\xc4\x85 veda pats juridinis asmuo (LR CPK 55 str. 1 d.)._NEWLINE_Juridini\xc5\xb3 asmen\xc5\xb3 atstovais teisme gali b\xc5\xabti atitinkam\xc5\xb3 juridini\xc5\xb3 asmen\xc5\xb3 darbuotojai (apeliacin\xc4\x97s instancijos teismuose \xe2\x80\x93 turintys auk\xc5\xa1t\xc4\x85j\xc4\xaf universitetin\xc4\xaf teisin\xc4\xaf i\xc5\xa1silavinim\xc4\x85) arba advokatai ar advokat\xc5\xb3 pad\xc4\x97j\xc4\x97jai, turintys j\xc5\xb3 praktikai vadovaujan\xc4\x8dio advokato ra\xc5\xa1ytin\xc4\xaf leidim\xc4\x85 atstovauti konkre\xc4\x8dioje byloje._NEWLINE_Kartu su LR CPK 55 straipsnio 1 ir 2 dalyse nurodytais asmenimis juridiniam asmeniui gali atstovauti ir kiti asmenys \xe2\x80\x93 neteisini\xc5\xb3 sri\xc4\x8di\xc5\xb3 specialistai (auditoriai, buhalteriai, mokes\xc4\x8di\xc5\xb3 konsultantai, patentiniai patik\xc4\x97tiniai ir kt.) (LR CPK 55 straipsnio 3 dalis).'